  Майя Бывальцева Удмуртиысь куинь школаос грант басьтон понна «ТОПШкола» огъяросси конкурсын вормизы. Вожвылъяськон «Рыбаков Фондлэн» дышетон ӧрез улсын ортчытӥське. Вормисьёс ас ӵектосъёссэс быдэстон понна 500 сюрсысен 1 миллион манетозь грант басьтозы. Вожвылъяськон школаослэн творчествоя ӵектосъёссылы юрттон вылысь малпамын. Вормисьёс грантэз матысь дышетон ар ӵоже уже кутыны кулэ. Конкурс нырысьсэ ортчиз 2017-тӥ арын, отчы Россилэн 77 улосвылъёсысьтыз 937 куриськонъёс вуизы. Соос пӧлысь 30 устооссэ ӵектосъёсты бырйизы. «Гурт школалэн ӵектосэз» ӧрын устоосыз пӧлы шедизы Якшур-Бӧдьяысь школа-интернат, со 100 пӧлысь 86 балл люказ, но Кез ёросысь Кабалуд гуртысь шоръёзо школа, таиз 89 балл басьтӥз. «Кар школалэн ӵектосэз» ӧрын Ижкарысь нимаз тодметъёсты мургес дышетонъя 69 номеро школа вормиз, со 92 балл люказ. Тегъёс: Дышетон Ижкар Кез Удмуртия пиналъёс школаос Якшур-Бӧдья  